eukaristisk kongres
En eukaristisk kongres er i den romerskkatolske kirke et internationalt stævne, der er centreret om andagten til alterets sakramente, eukaristien, og troen på Jesu Kristi virkelige tilstedeværelse i brødets og vinens skikkelser (realpræsens). Den første eukaristiske kongres blev afholdt i 1881 i Lille i Frankrig og derefter hvert, hvert andet eller hvert tredje år, nu regelmæssigt hvert fjerde år i forskellige lande i verden, ofte med deltagelse af hundredtusinder af mennesker.